ওয়েব ডেস্ক : রাজেন্দ্র শিক্ষা সদনে ক্লাস টুয়ের শিশুকে অমানবিক শাস্তি। ঘটনায় তদন্তের নির্দেশ দিলেন শিক্ষামন্ত্রী। তদন্ত শেষ না হওয়া পর্যন্ত শিক্ষা দফতরে থাকবেন অভিযুক্ত প্রধান শিক্ষিকা। আনোয়ার শাহ রোডের রাজেন্দ্র শিক্ষাসদন প্রাথমিক স্কুলে ক্লাস টুয়ের এক পড়ুয়াকে অমানবিক শাস্তি দেওয়ার অভিযোগ প্রধান শিক্ষিকার বিরুদ্ধে। চেয়ারে পিছমোড়া করে বেঁধে, মুখে রুমাল ঢুকিয়ে মারা হয় বলে অভিযোগ। মারের চোটে অসুস্থ হয়ে পড়ে শিশুটি। যাদবপুর থানায় শিক্ষিকার বিরুদ্ধে অভিযোগ দায়ের করে শিশুর পরিবার। যদিও শুরু থেকেই অভিযোগ অস্বীকার করে আসছেন অভিযুক্ত শিক্ষিকা। গতকাল এই খবরে শোরগোল পড়ে যায়। এরপর আজ এই ঘটনায় তদন্তের নির্দেশ দিলেন শিক্ষামন্ত্রী। তদন্ত শেষ না হওয়া পর্যন্ত অভিযুক্ত শিক্ষিকা শিক্ষা দফতরেই থাকবেন।